P r i j e d l o g

Na temelju članka 127. stavka 5. Zakona o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19) donosim

**P R A V I L N I K**

**O POSTUPKU OSTVARIVANJA PRAVA I TROŠKOVIMA POGREBA**

**OPĆE ODREDBE**

**Članak 1.**

(1) Ovim Pravilnikom uređuje se postupak ostvarivanja prava i iznos troškova pogreba za djelatnu vojnu osobu koja pogine ili umre i ostale vojne osobe koje poginu ili umru za vrijeme obavljanja službe.

(2) Izrazi u ovom Pravilniku koji imaju rodno značenje i bez obzira na to koriste li se u muškom ili ženskom rodu odnose se jednako na muški i na ženski rod.

**OSTVARIVANJE PRAVA**

**Članak 2.**

(1) Djelatna vojna osoba koja pogine ili umre i druga vojna osoba koja pogine ili umre u obavljanju službe pokopat će se u mjestu koje odredi njezina obitelj.

(2) U slučaju da pokojnik nema članova obitelji, Ministarstvo obrane će organizirati i provesti ukop pokojnika.

**Članak 3.**

Pod troškovima pogreba iz članka 1. ovoga Pravilnika podrazumijevaju se:

* trošak lijesa i prijevoza posmrtnih ostataka do mjesta pogreba
* putni troškovi za dva pratitelja
* troškovi grobnog mjesta ako ga obitelj nema
* troškovi kremiranja
* ostali troškovi.

**Ostvarivanje prava za djelatnu vojnu osobu i ostale vojne osobe**

**koje poginu ili umru za vrijeme obavljanja službe**

**Članak 4.**

(1) Trošak lijesa odnosi se na lijes s pripadajućom opremom i može iznositi do 5.000,00 kuna s PDV-om.

(2) Trošak prijevoza posmrtnih ostataka do mjesta ukopa unutar Republike Hrvatske odnosi se na organizirani prijevoz posmrtnih ostataka i obračunava se 5,00 kuna po kilometru s PDV-om.

(3) Trošak prijevoza posmrtnih ostataka do mjesta pogreba izvan Republike Hrvatske obračunava se 5,00 kuna po kilometru s PDV-om, a može iznositi do 4.000,00 kuna s PDV-om.

**Članak 5.**

Putni troškovi za dva pratitelja odnose se na pratnju osoba uz organizirani prijevoz posmrtnih ostataka te mogu iznositi do 1.000,00 kuna s PDV-om.

**Članak 6.**

(1) Troškovi grobnog mjesta odnose se na kupnju prava korištenja jednoga ukopnog grobnog mjesta s betoniranim okvirom na raspoloživu grobnom polju ako ga obitelj pokojnika ne posjeduje.

(2) U slučaju da članovi obitelji pokojnika kupe pravo korištenja grobnog mjesta od treće osobe, na temelju kupoprodajnog ugovora i dokaza o prijenosu prava korištenja na ime kupca, imaju pravo na povrat dijela troška za kupnju prava korištenja grobnog mjesta do polovice vrijednosti grobnog mjesta na raspoloživom grobnom polju u istoj županiji, a mogu iznositi do 5.000,00 kuna s PDV-om.

(3) U slučaju da se članovi obitelji pokojnika odluče na kupnju obiteljske grobnice ili ukopne niše s više ukopnih mjesta, pravo se primjenjuje razmjerno jednostrukom grobnom mjestu ili jednom ležaju u grobnici ili jednom ležaju u ukopnoj niši ili ukupnom pretincu.

(4) Pravo korištenja grobnog mjesta ostvarenoga na temelju ovoga Pravilnika upisuje se na ime članova obitelji u skladu s propisima o grobljima.

(5) Iznimno od stavka 4. ovoga članka, ako pokojnik nema nasljednika, grobno mjesto upisuje se na Ministarstvo obrane.

**Članak 7.**

Troškovi kremiranja odnose se na troškove kremiranja i mogu iznositi do 5.000,00 kuna s PDV-om.

**Članak 8.**

Ostali troškovi iz članka 3. podstavka 5. ovoga Pravilnika odnose se na troškove uobičajene u mjestu pogreba i priznaju se u visini iznosa koji zadovoljavaju potrebe mjesnih običaja i mogu iznositi do 50.000,00 kuna s PDV-om.

**Ostvarivanje prava za djelatnu vojnu osobu koja pogine ili umre**

**izvan obavljanja službe**

**Članak 9.**

(1) Trošak lijesa odnosi se na lijes s pripadajućom opremom i može iznositi do 4.000,00 kuna s PDV-om.

(2) Trošak prijevoza posmrtnih ostataka do mjesta ukopa unutar Republike Hrvatske odnosi se na organizirani prijevoz posmrtnih ostataka i obračunava se 5,00 kuna po kilometru s PDV-om, a može iznositi do 2.000,00 kuna s PDV-om.

(3) Trošak prijevoza posmrtnih ostataka do mjesta pogreba izvan Republike Hrvatske obračunava se 5,00 kuna po kilometru s PDV-om, a može iznositi do 4.000,00 kuna s PDV-om.

**Članak 10.**

Putni troškovi za dva pratitelja odnose se na pratnju osoba uz organizirani prijevoz posmrtnih ostataka te mogu iznositi do 1.000,00 kuna s PDV-om.

**Članak 11.**

(1) Troškovi grobnog mjesta odnose se na kupnju prava korištenja jednoga ukopnog grobnog mjesta s betoniranim okvirom na raspoloživu grobnom polju ako ga obitelj pokojnika ne posjeduje.

(2) U slučaju da članovi obitelji pokojnika kupe pravo korištenja grobnog mjesta od treće osobe, na temelju kupoprodajnog ugovora i dokaza o prijenosu prava korištenja na ime kupca, imaju pravo na povrat dijela troška za kupnju prava korištenja grobnog mjesta do polovice vrijednosti grobnog mjesta na raspoloživom grobnom polju u istoj županiji, a mogu iznositi do 5.000,00 kuna s PDV-om.

(3) U slučaju da se članovi obitelji pokojnika odluče na kupnju obiteljske grobnice ili ukopne niše s više ukopnih mjesta, pravo se primjenjuje razmjerno jednostrukom grobnom mjestu ili jednom ležaju u grobnici ili jednom ležaju u ukopnoj niši ili ukupnom pretincu.

(4) Pravo korištenja grobnog mjesta ostvarenog na temelju ovoga Pravilnika upisuje se na ime članova obitelji u skladu s propisima o grobljima.

(5) Iznimno od stavka 4. ovoga članka, ako pokojnik nema nasljednika, grobno mjesto upisuje se na Ministarstvo obrane.

**Članak 12.**

Troškovi kremiranja odnose se na troškove kremiranja i mogu iznositi do 5.000,00 kuna s PDV-om.

**Članak 13.**

Ostali troškovi iz članka 3., podstavka 5. ovoga Pravilnika pogreba odnose se na troškove uobičajene u mjestu pogreba i priznaju se u visini iznosa koji zadovoljavaju potrebe mjesnih običaja do 30.000,00 kuna s PDV-om.

**Podnošenje zahtjeva za povrat troškova**

**Članak 14.**

(1) Pravo na povrat troškova pogreba u skladu s odredbama ovoga Pravilnika ostvaruje obitelj pokojnika ili druga fizička ili pravna osoba koja je podmirila troškove pogreba iz članka 3. ovoga Pravilnika.

(2) Osobe iz stavka 1. ovoga članka zahtjev za povrat troškova pogreba dostavljaju ustrojstvenoj jedinici Ministarstva obrane nadležnoj za ljudske potencijale.

**Članak 15.**

Uz zahtjev za povrat troškova pogreba potrebno je priložiti:

– dokaz o smrti (preslika potvrde o smrti koju je izdao mrtvozornik/zdravstvena ustanova ili preslika smrtnog lista)

– originalne račune ili ovjerene kopije iz kojih su vidljivi podaci o podmiritelju računa

– OIB i broj tekućeg ili žiro računa fizičke ili pravne osobe koja je podmirila troškove.

**Članak 16.**

(1) Ustrojstvena jedinica Ministarstva obrane nadležna za ljudske potencijale obrađuje zahtjev za povrat troškova pogreba.

(2) Ako je zaprimljeni zahtjev neosnovan, zahtjev će se odbiti uz obrazloženje.

(3) Ako je zaprimljeni zahtjev neispravan ili nepotpun, vratit će se podnositelju zahtjeva na ispravak ili dopunu s navodima o utvrđenoj nepravilnosti.

(4) Ustrojstvena jedinica Ministarstva obrane nadležna za financijske poslove isplaćuje plaćene troškove pogreba na temelju naloga za plaćanje ustrojstvene jedinice Ministarstva obrane nadležne za ljudske potencijale.

**PRIJELAZNE I ZAVRŠNE ODREDBE**

**Članak 17.**

Započeti postupci u kojima se odlučuje o pravu na povrat troškova pogreba, koji ne budu dovršeni do stupanja na snagu ovoga Pravilnika, dovršit će se na temelju dostavljenih zahtjeva i računa za povrat i isplatu troškova.

**Članak 18.**

Čelnik ustrojstvene jedinice Ministarstva obrane nadležne za ljudske potencijale uputom će propisati provedbu postupka povrata troškova pogreba.

**Članak 19.**

Danom stupanja na snagu ovoga Pravilnika prestaje važiti Pravilnik o postupku ostvarivanja prava i iznosu troškova pogreba (Narodne novine, br. 103/13 i 70/18).

**Članak 20.**

Ovaj Pravilnik stupa na snagu osmoga dana od dana objave u Narodnim novinama.

**POTPREDSJEDNIK VLADE REPUBLIKE HRVATSKE**

**I MINISTAR OBRANE**

**Damir Krstičević**

KLASA:

URBROJ:

Zagreb,